b'\n_START_ARTICLE_\nObuhvat (vojni manevar)\n_START_PARAGRAPH_\nObuhvat je vojni manevar u kojem napada\xc4\x8dka sila nastoji izbje\xc4\x87i primarnu obranu neprijatelja zauzimanjem polo\xc5\xbeaja u neprijateljskoj pozadini, s ciljem uni\xc5\xa1tavanja neprijatelja na njegovom trenutnom polo\xc5\xbeaju.  Zapovjednici se \xc4\x8desto odlu\xc4\x8duju za ovaj manevar umjesto frontalnog napada jer njegovom primjenom napada\xc4\x8dka sila \xc4\x8desto ima manje gubitke, pove\xc4\x87ava mogu\xc4\x87nost uni\xc5\xa1tenja neprijatelja i stvara mu pritom veliki psiholo\xc5\xa1ki \xc5\xa1ok.\n_START_SECTION_\nSchlieffenov plan\n_START_PARAGRAPH_\nSchlieffenov plan bio je plan njema\xc4\x8dkog vrhovnog sto\xc5\xbeera iz Prvog svjetskog rata, kojim su brzim obuhvatom preko neutralne Belgije \xc5\xbeeljeli Francusku izbaciti iz stroja u prvim mjesecima rata 1914., kako bi snage potom mogli koncentrirati na boji\xc5\xa1tu s Rusijom. U stvarnosti, pak, ofenziva nije polu\xc4\x8dila \xc5\xbeeljeni uspjeh, pa se nakon njena neuspjeha rat pretvorio u stati\xc4\x8dno rovovsko ratovanje.\n_START_SECTION_\nBitka kod Farsala\n_START_PARAGRAPH_\nPrilikom Bitke kod Farsala, 48. godine pr. Kr., Gaj Julije Cezar uspje\xc5\xa1no je primjenio ovaj manevar koriste\xc4\x87i tzv. skrivenu \xc4\x8detvrtu bojnu vrstu. Ista je prvo uspje\xc5\xa1no sprije\xc4\x8dila neprijateljski poku\xc5\xa1aj obuhvata, da bi potom ta ista bojna vrsta s lijevog boka opkolila neprijateljsku vojsku, nakon \xc4\x8dega se je ona po\xc4\x8dela raspadati. Uspje\xc5\xa1nom primjenom ovog manevra, Cezar je dobio bitku, unato\xc4\x8d broj\xc4\x8danoj inferiornosti vlastitih snaga u odnosu na protivnika.\n_START_SECTION_\nDvostruki obuhvat\n_START_PARAGRAPH_\nPrema priru\xc4\x8dniku iz taktike Ameri\xc4\x8dke vojske, dvostruki obuhvat je manevar u kojem se frontalnim napadom neprijateljske snage fiksiraju, dok se istovremeno koriste druge snage kako bi se obuhvatila oba boka neprijatelja.\n_START_SECTION_\nOperacija Bljesak\n_START_PARAGRAPH_\nCIA Balkan Battlegrounds pi\xc5\xa1e da su tijekom Operacije Bljesak hrvatske snage izvele takav manevar. Svaki od 2 glavna pravca napada predvodile su gardijske brigade HV-a. Iz smjera Novske dijelovi 1 HGZ, te 1., 2. i 3. gardijske brigade, probile su neprijateljsku crtu, dok je iz pravca Nove Gradi\xc5\xa1ke isto to napravila 5. gardijska brigada,  81. gardijska bojna i 265. izvidni\xc4\x8dko-diverzantska satnija. "Klije\xc5\xa1ta" Hrvatske vojske uspje\xc5\xa1no su se zatvorila kod Oku\xc4\x8dana, nakon \xc4\x8dega su neprijateljske snage ostale okru\xc5\xbeene. U idu\xc4\x87im danima, okru\xc5\xbeeni neprijatelj je prvo jakom topni\xc4\x8dko-raketnom vatrom istjeran iz svojih zaklona a potom natjeran u unaprijed pripremljene "kordon zone" gdje je eliminiran.'